[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.3.2007

COM(2007) 150 végleges

2005/0042A (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése értelmében

az egészségügy területén második közösségi cselekvési program (2007–2013) létrehozásáról szóló európai parlamenti és tanácsi határozat elfogadásáról szóló tanácsi közös álláspontról

2005/0042A (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése értelmében

az egészségügy területén második közösségi cselekvési program (2007–2013) létrehozásáról szóló európai parlamenti és tanácsi határozat elfogadásáról szóló tanácsi közös álláspontról (EGT vonatkozású szöveg)

1. ELŐZMÉNYEK

A javaslat továbbítása az Európai Parlamenthez és a Tanácshoz (COM (2005)115 dokumentum - 2005/0042 (COD): | 2005. április 13. |

A Régiók Bizottságának véleménye: Az Európai Gazdasági és Szociális Bizottság véleménye: | 2006. február 16. 2006. február 14. |

Az Európai Parlament véleménye (első olvasat): | 2006. március 16. |

A Bizottság átdolgozott javaslata (COM(2006) 234 dokumentum - 2005/0042A (COD): | 2006. május 24. |

A Tanácson belüli politikai megállapodás: | 2006. november 30. |

A közös álláspont elfogadása: | 2007. március 22. |

2. A BIZOTTSÁGI JAVASLAT CÉLJA

A program célja az, hogy meghatározott egészségügyi fellépések segítségével hozzájáruljon a polgárok egészségének és biztonságának védelméhez. A program uniós szinten kiegészíti és támogatja a tagállamok szakpolitikai fellépéseit, növeli azok értékét, és hozzájárul az Unión belüli szolidaritás és jólét fokozásához, miközben védi és előmozdítja az emberi egészséget és biztonságot, és javítja a közegészséget. A 2007–2013 közötti időszakra vonatkozó program három fő célkitűzése a következő: a polgárok egészségügyi biztonságának növelése, az egészségügy támogatása, valamint az egészségüggyel kapcsolatos információk és ismeretek kialakítása és terjesztése.

E célkitűzéseket az EU – az éves munkatervekben meghatározott prioritásokkal összhangban – különböző intézkedések és eszközök alkalmazásával kívánja megvalósítani.

3. A KÖZÖS ÁLLÁSPONTTAL KAPCSOLATOS MEGJEGYZÉSEK

A Tanács 2006. november 30-án egyhangú politikai megállapodásra jutott az egészségügy területén a második közösségi cselekvési programot (2007–2013) létrehozó határozattervezetről. A politikai megállapodás nagyrészt a Bizottság által 2006. május 24-én kiadott módosított javaslaton alapult. A módosított javaslat annak következtében dolgozta át a program hatókörét és a megvalósítandó fellépéseket, hogy a program költségvetése – az EU pénzügyi keretéről (2007–2013) szóló intézményközi megállapodás, valamint az Európai Parlament megjegyzései nyomán – jelentősen csökkent. Különválasztották az egészségügyi és a fogyasztóvédelmi programot, és – az Európai Parlament által 2006 márciusában első olvasatban megszavazott módosításoknak megfelelően – más kérdések kerültek előtérbe: az egészségügyi egyenlőtlenségek kiküszöbölése, az egészséges öregedés elősegítése, a gyermekek egészségvédelme és nemekkel kapcsolatos kérdések.

A módosított javaslattal kapcsolatos tanácsi megbeszélések során elsősorban egyes, a program tartalmára és végrehajtására vonatkozó kérdéseket vitattak meg.

A tartalmi kérdések között néhány tagállam fenntartással élt a fontosabb megbetegedések csökkentésének kiemelt kezelését illetően, valamint az egészségügyi veszélyek esetén szükséges uniós reakcióképesség javításával kapcsolatos teendőket illetően (például a laboratóriumok hálózatba szervezésének támogatása).

Ezenkívül több tagállam kérte a programban alkalmazandó pénzügyi mechanizmusoknak – például a működési támogatások felhasználásának –, a programbizottság működésének és a program értékelésének pontosabb meghatározását.

A tagállamok által megfogalmazott fenntartások nyomán kisebb módosításokra került sor, mindazonáltal a szöveg teljes mértékben megőrzi a módosított bizottsági javaslat szellemét. A módosítások a következők voltak:

- a 2. cikk kiegészült a fontosabb megbetegedésekre vonatkozó hivatkozással, mivel az Európai Parlament a program egyik fő célkitűzésének tekinti a fontosabb megbetegedések csökkentését;

- a (32) preambulumbekezdés és a 13. cikk kiegészült az elvégzendő értékelés jellegének és céljainak pontosabb meghatározásával;

- az 1. mellékletben a polgárok egészségügyi veszélyek elleni védelméről szóló 1.1.1. pont módosult annak kimondásával, hogy a közösségi fellépés célja nem új közösségi mechanizmusok létrehozása, hanem a már működő, közösségi jelentőségű munkát végző laboratóriumok tagállami támogatásának erősítése;

- a 8. cikk szövege a pénzügyi rendelkezésekkel kapcsolatban nem változott, azonban a szöveg új (33) preambulumbekezdéssel egészül ki, amely értelmezi a 8. cikket, és előírja a programbizottság teljes körű tájékoztatását;

- a (26) preambulumbekezdés és a 4. cikk szövege a nem kormányzati szervezeteknek nyújtott működési támogatásokkal kapcsolatban kis mértékben módosult a rendelkezés hatókörével kapcsolatos tagállami felvetések nyomán, ugyanakkor a bizottsági javaslatban megfogalmazott célkitűzés nem változott.

A Tanács a 2007–2013 közötti pénzügyi programozási időszak valamennyi közösségi programja tekintetében alkalmazott egységes megközelítésnek megfelelően átrendezte a program cikkeit.

Végül mivel az együttdöntési eljárás még nem zárult le, és így az új jogalap 2007-től nem alkalmazható, a 2007. évi egészségügyi fellépések finanszírozását a jelenlegi jogalap (1786/2002/EK) alapján biztosítják. Következésképpen a 2007. évi működési kiadások a 2006. évivel azonos költségvetési sorba kerülnek, de belső áthozatalra került sor a közegészségügyi program 2007. évi költségvetésének felhasználása céljából. Ennek megfelelően biztosítják az új jogalap szövegének kiigazítását az új program végrehajtásának időpontja, időtartama és teljes költségvetése[1] tekintetében, a szükséges átmeneti intézkedések feltüntetésével.

A Tanács 2007. március 22.-án/én fogadta el egyhangúan a közös álláspontot.

4. KÖVETKEZTETÉS

A Bizottság véleménye szerint a közös álláspont összhangban áll a módosított javaslat célkitűzéseivel és szemléletmódjával. A Bizottság támogatja azokat az intézményközi erőfeszítéseket, amelyek arra irányulnak, hogy a második olvasat során megállapodás szülessen.

[1]Jelenlegi áron 321,5 millió EUR.